18. schôdza NR SR - 6.deň - A. dopoludnia
Dátum: 2011-05-25
Poslanec: Bublavý, Dušan (SMER - SD)
Druh vystúpenia: Vystúpenie v rozprave

80. Ďakujem pekne. Vážený pán predseda, vážený pán podpredseda vlády, vážené kolegyne, kolegovia, včera a dnes sme si tu na pôde Národnej rady Slovenskej republiky vypočuli rad argumentov pre a proti prijatiu vládneho návrhu zákona o používaní jazykov národnostných menšín. Ja sa pridávam k tej skupine poslancov Národnej rady Slovenskej republiky, ktorí si myslia, že tento zákon nie je potrebné v súčasnosti meniť. Pán podpredseda vlády síce vo svojom odôvodnení pri predkladaní návrhu povedal, že sa zákon upravuje na základe požiadavky občanov, ale dovolím si tejto časti jeho odôvodnenia neveriť, lebo požiadavka prišla podľa môjho názoru od politickej strany. Našich občanov v súčasnosti netrápi zákon o používaní jazykov národnostných menšín, ale zaujímajú ich ceny potravín a to, či majú kde chodiť do roboty. Majú záujem o to, ako sa u nás, v našom štáte, vytvárajú pracovné príležitosti, ako im porastú platy, alebo či je tu možnosť podnikania. Veď nakoniec, to ste im vo vašich predvolebných sľuboch, vládna koalícia, aj hovorili. Vládny návrh zákona, ktorým sa mení a dopĺňa zákon č. 184/1999 Z. z. o používaní jazykov národnostných menšín v znení zákona č. 318/2009 Z. z., ktorým sa menia a dopĺňajú niektoré zákony, je zákon, ktorý opäť zaťažuje samosprávu obcí a miest. Čo prijatím takéhoto zmätočného zákona občan získa? Dovolím si povedať, že nič, ba, naopak, stratí, lebo finančné prostriedky, ktoré budú musieť obec či mesto vynaložiť na uvedenie tohto zákona do praxe, by mohla obec či mesto použiť trebárs na opravu chodníka, autobusovej zastávky či možno podporiť sociálne odkázané rodiny. Namiesto toho bude prostriedky vynakladať na preklady tlačív, na nové oznamovacie tabule alebo na tlmočníkov. V niektorých prípadoch dokonca na organizovanie referenda. Vážené kolegyne, kolegovia z vládnej koalície, azda vám vadí to, že sa tu navzájom občania nevraždia z dôvodu rasovej či národnostnej nenávisti? Jeden z mojich predrečníkov poukázal na podobnosť požiadaviek Nemcov v roku 1938, Sudetov na území vtedajšieho Československa. A čo sa stalo? Z dobrých susedov naraz boli nepriatelia. Toto chceme? Myslím si, že nik z nás si to nepraje. Hlad a bieda vyvoláva v ľuďoch nervozitu, sklon ku radikalizmu. Vyvoláva veľké napätie v spoločnosti a my prijatím takéhoto zákona len podnecujeme občanov k rasovej a národnostnej nenávisti. Občanov rozdeľujeme namiesto toho, aby boli napríklad Šamorínčania, budú to Maďari a Slováci, namiesto toho, aby boli na Spiši, budú to Rómovia alebo bieli alebo gadžovia. Teda pýtam sa, tento zákon spája alebo rozdeľuje? Myslím si, že to druhé. Namiesto toho, aby Národná rada Slovenskej republiky prijala zákony na podporu vytvárania pracovných miest, aby sa vláda snažila zdvíhať životnú úroveň obyvateľov Slovenska, tak ich len zdiera zvyšovaním daní, zaťažuje peňaženky obyvateľov Slovenska vysokými cenami potravín, ale aj iných životu potrebných vecí. Kolegyne a kolegovia, chcem vás touto cestou vyzvať k tomu, aby ste nehlasovali za tento predložený návrh zákona. Je zlý, nejednoznačný, nezrozumiteľný. Je to zákon, ktorý zaťažuje mestá a obce finančne. Nepomáha ľudu. Naopak, bude im spôsobovať problémy pri úradnom styku. Ďakujem za pozornosť.